Nr. ................/.............................2023

**REFERAT DE APROBARE**

pentru

***modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020***

 Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020.***

**Baza legală a proiectului de ordin supus aprobării** o constituie prevederile art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ”*Condiţiile de finanţare a proiectelor şi/sau programelor pentru protecţia mediului prevăzute la alin. (1) lit, a)-l), n), q)-s), u), w)-y), cc), dd) și ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului*.”

Pentru alinierea politicilor interne cu tendințele europene de reducere a emisiilor provenite din transporturi, statele membre trebuie să încurajeze progresiv achiziționarea autovehiculelor cu emisii de CO2 cât mai scăzute. În acest sens, este necesară reducerea emisiilor pentru acordarea primei de casare, la maximum 155 g CO2/km.

Ținând cont de numărul mare de producători validați la nivelul Administrației Fondului pentru Mediu, participanți în cadrul Programului denumit generic “Rabla Clasic” și de volumul considerabil de cereri de decontare pe care aceștia le depun în cursul unui an, pe de-o parte, iar, pe de altă parte, de faptul că în multe cazuri, sumele solicitate la plată sunt foarte mici (una, două facturi), dar munca alocată verificării cererilor de decontare aferente acestora este aceeași, se propune stabilirea unui plafon al valorii solicitate la decontare de minim 300.000 lei. Totodată, această măsură va contribui la reducerea timpilor de verificare și plată a cererilor de decontare depuse în cadrul Programului.

Eliminarea condiției de a casa un autovehicul uzat în schimbul achiziționării unui autovehicul nou, pentru instituții publice, este o măsură care are la bază faptul că multe instituții/autorități publice nu dețin autovehicule uzate, iar legislația fiscală aplicabilă acestora nu le permite să preia astfel de autovehicule de pe „piață”, de la persoane fizice și juridice, conform procedurii din ghid, potrivit căreia dreptul de beneficiu asupra primei de casare se poate ceda.

De-a lungul desfășurării Programului, s-au constatat multe cazuri de anulare a notelor de înscriere, chiar și după mai multe luni de la emitere, fapt ce a determinat blocarea nejustificată a sumelor aferente acestora. Situația prezentată naște suspiciunea că multe note de înscriere sunt emise fără ca persoanele fizice și juridice să fie hotărâte să achiziționeze un autovehicul, ci doar să dorescă securizarea unui loc în program. În acest context, se propune eliminarea posibilității de a anula notele de înscriere odată emise.

Ținând cont de dificultățile din procesele de producție auto, care în ultimii ani au determinat întârzieri majore în livrarea autovehiculelor, pentru a veni în sprijinul beneficiarilor și industriei auto a fost majorată progresiv perioada de valabilitate a notei de înscriere. După mai multe evaluări ale acestei măsuri, s-a constatat că, în prezent, perioada de 300 de zile de valabilitate a notei de înscriere nu mai reprezintă un instrument de sprijin în cadrul Programului, ci, dimpotrivă, o piedică în utilizarea eficientă a sumelor alocate acestuia. În acest sens și pentru flexibilizarea programului, se propune reducerea perioadei de valabilitate a notelor de înscriere, la 90 de zile, timp în care trebuie îndeplinite toate formalitățile necesare achiziționări autovehiculelor noi, iar, în cazul în care acest termen nu este respectat, suma alocată respectivelor note se deblochează și poate fi utilizată pentru înscrierea altor persoane.

 Printre cele mai importante modificări ale ghidului de finanțare, se regăsesc:

- reducerea emisiilor pentru acordarea primei de casare, la maximum 155 g CO2/km în sistem WLTP;

- stabilirea unui plafon al valorii solicitate la decontare de minim 300.000 lei;

- eliminarea condiției de a casa un autovehicul uzat în schimbul achiziționării unui autovehicul nou, pentru instituții publice;

- eliminarea posibilității de a anula Notele de înscriere;

- modificarea valabilității Notei de înscriere la o perioadă de 90 de zile.

Proiectul de modificare a Ghidului de finanțare, astfel cum îl înaintăm, a fost avizat în ședința Comitetului Director al AFM din 16.02.2023.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020.***

**PREȘEDINTE,**

**Laurențiu Adrian NECULAESCU**

Șef Serviciul Analiză și Avizare, Întocmit,

 Andreea COMAN Diana FELEAGĂ

Direcția Juridică,

Șef Serviciul Analiză și Avizare,